Užkeiktas bajoras
Mūsų kaime nuo senų laikų yra užsilikę kalneliai kokių trisdešimt penkių metrų aukščio. Apie tuos kalnelius senesni žmonės pasakoja įvairių padavimų. Štai iš tų padavimų vieną išgirdęs užrašiau.

Vienam kalnely buvo skylė, ir toje skylėje girdėdavosi dundėjimas arba kildavo iš skylės dulkės bei dūmai. Kartą keli drąsesni žmonės nuėjo į tą kalnelį ir į skylę įleido virvę su pririštu akmeniu. Pasigirdo dundėjimas, ir ištraukus virvę, žmonės pamatė, kad nėra trečios dalies virvės su akmeniu.

Po to įvykio žmonės bijodavę eiti į tą kalnelį: sakydavo, kad ten gyvena užkeiktas bajoras, nes toje vietoje vaidindavosi. Naktį apie dvyliktą valandą prie tos skylės lodavęs šuo arba vaikščiodavo baltu apsiaustu vyriškis. Dabar tos skylės vietoje yra tik įdubimas trijų pėdų pločio.

Padavimai